runetrust/blame-folketinget-dk huggingface dataset:
Finn Sørensen (EL), 2019-04-09:
Den anden grund er jo omlægningen af refusionssystemet, der gør, at det er økonomisk fordelagtigt for kommunerne, hvis de har nogle borgere, der ikke kan arbejde eller ikke kan få et arbejde, for så skal kommunen bare sørge for at have dem på den lavest tænkelige sociale ydelse, nemlig kontanthjælp, fordi det er det billigste for kommunen sammenlignet med at give borgerne førtidspension eller ressourceforløb.
Poul Nødgaard (DF), 2002-02-07:
Men der hersker ikke skygge af tvivl om, at vi ikke går ind for i Dansk Folkeparti, at vi skal ind og lave ændringer over for parterne på arbejdsmarkedet, hvis parterne på arbejdsmarkedet, henholdsvis LO, Lønmodtagernes Organisation, og arbejdsgiverne, finder ud af et system, hvor lønmodtagerne får nogle goder.
Rasmus Prehn (S), 2005-11-02:
Jeg vil høre, om det er sådan, at ministeren vil lade sig inspirere af de gode erfaringer, man har fra Aalborg Universitet, hvor man har set, at der er flere, der gennemfører en universitetsuddannelse og dermed bryder den negative sociale arv, idet de ikke selv har en tradition i familien for længere uddannelse.
Aki-Matilda Høegh-Dam (SIU), 2021-10-07:
Jeg er selv blevet kaldt autist, jeg er selv blevet beskyldt for nogle ting, og en masse andre folk af grønlandsk herkomst i Danmark er også blevet beskyldt for at være dårlige forældre, og det er jo også sådan nogle ting, som vi bliver nødt til at tage hånd om.
Morten Dahlin (V), 2019-11-19:
Jeg er uendelig glad for, at Socialdemokratiets beskæftigelsesordfører og Socialdemokratiets beskæftigelsesminister har været på besøg eller i hvert fald har ladet sig inspirere af Greve Kommune, hvor man har en glimrende beskæftigelsesudvalgsformand, der står på Folketingets talerstol lige nu, og som har indført krav om aktivering i 37 timer for at modtage ydelser.
Per Clausen (EL), 2015-03-10:
Det er jo ikke, fordi Enhedslisten vil anbefale Tyrkiet at gå med i EU, men vi har faktisk den opfattelse, at hvis den tyrkiske befolkning skulle ønske det, og hvis Tyrkiet kan leve op til grundlæggende demokratiske standarder, er det ikke os, der vil forhindre, at Tyrkiet bliver medlem.
Pernille Rosenkrantz-Theil (EL), 2005-03-16:
Jeg tager da gerne en snak om dem: Der er f.eks. fire ministerbemyndigelser, der regulerer hele spørgsmålet om kastration, og det er jo formentlig, fordi man på det tidspunkt, hvor man har vedtaget lovgivningen, har fundet, at det var mere praktisk håndterbart i fire bemyndigelsesbestemmelser frem for i en meget tæt detaljeret lovgivning.
Lars Boje Mathiesen (BP), 2025-03-13:
Men jeg kan sige, hvad Borgerens Parti som måske det eneste parti i Folketinget måske er villige til at gøre, og hvad vi skal gøre, og det er, at vi bliver nødt til helt grundlæggende at kigge på andelen af mennesker, som kommer fra mellemøstlige og afrikanske lande.
Ole M. Nielsen (KRF), 1998-12-08:
Det er helt centralt for Kristeligt Folkeparti. Derfor var vi også enige med regeringen i - og med statsministeren i særdeleshed - at sidstnævnte gang på gang i forbindelse med regeringskonferencen, der førte til Amsterdamtraktaten, fastslog, at de fire danske EU-forbehold skulle stå fast både før, under og efter regeringskonferencen. Derfor var vi ærlig talt også lidt overraskede over, at statsministeren så relativt hurtigt efter folkeafstemningen om Amsterdamtraktaten meldte positivt ud om en folkeafstemning i år 2001 og derved en ophævelse af ØMU-forbeholdet.
Keld Albrechtsen (EL), 2003-02-06:
der, hvor der kan være et spørgsmål om, hvorvidt der er noget, vi skal have undersøgt nærmere, er de bemærkninger, ministeren har i indledningen før den 300 sider store tekniske gennemgang, for der henvises til, at der var elementer i konventionen fra 1994, som ikke var acceptable for de førende industrilande.
Jesper Petersen (S), 2017-03-15:
Erhvervsministeren er kommet med nogle løse overvejelser om, at der foregår diskussioner i andre lande om selskabsskatten, og selv om det antydes i artiklen, har regeringen ikke nogen konkrete forslag om at sænke selskabsskatten, hverken i den kommende finanslov eller i den 2025-plan, man må forstå at regeringen arbejder med.
Pia Gjellerup (S), 2002-03-19:
Nu har vi siden førstebehandlingen haft lejlighed til at høre regeringens medlemmer og regeringspartiernes medlemmer optræde i offentligheden, i dagspressen, med beskrivelse af, at de mange nedskæringer, som finansloven og også finanslovaftalen rummer, er en følge af, at man har prioriteret i forhold til de ældre, de syge og børnene.
Jan Petersen (S), 2007-04-24:
Spørgsmålet er nemlig, om de eksempler, der skulle kunne bære den her med, at det lokale engagement bliver forstærket, i realiteten har noget at kunne læne sig opad, bortset fra nogle enkelte. Og jeg er ikke overbevist om, at vi kan tilrettelægge et valgkredssystem, som ikke indimellem vil aflevere en afvigelse, vi ikke kan lide.
Steen Gade (SF), 2006-11-15:
Det er vel også derfor, at det forslag til vedtagelse, som Dansk Folkeparti er medforslagsstiller på, ikke tager tvangsægteskaber med, eller hvad er Dansk Folkepartis forklaring på, hvorfor der ikke er fokuseret på tvangsægteskaber i det forslag til vedtagelse, man har været med til at fremsætte?
Rasmus Prehn (S), 2018-11-07:
For der er ikke nogen tvivl om, at det kunne være en konstruktiv løsning at man, på samme måde man som forbruger kan se, om noget er mærket som økologisk eller som noget med fuldkorn – eller med nogle af de andre mærkningsordninger, der er – kunne se, at der her faktisk er tale om, at man køber et produkt, som er leveret med fair transport.
Line Barfod (EL), 2006-12-12:
Og det er det, jeg synes er det væsentlige i den her debat, nemlig at vi er nødt til at få regeringen og myndighederne med på, at når vi snakker om menneskehandel, skal ofrene først og fremmest betragtes som ofre, der har krav på hjælp og beskyttelse, i stedet for først og fremmest som udlændinge, der skal sendes ud af landet.
Martin Lidegaard (RV), 2018-01-19:
Dagens debat handler om en niche, kan man sige, i den store, vanskelige problematik, men en væsentlig niche, som flere ordførere har været inde på, fordi de bosættelser, der ulovligt pågår i øjeblikket fra Israels side, ikke bare er med til at tilspidse konflikten, men også er med til at udhule mulighederne for at finde en fredelig løsning, nemlig den tostatsløsning, som sådan set ligger klar til underskrift på bordet.
Nick Hækkerup (S), 2020-10-21:
Jeg synes bare, at når vi vil lave en aftale og skal lave en ny aftale for dansk politi og dansk anklagemyndighed, så er det vigtigt, at den får en så bred forankring som overhovedet muligt, sådan at politiet og anklagemyndigheden ved, hvad det er for nogle præmisser, man kommer til at arbejde under de kommende år.
Inger Støjberg (V), 2018-03-14:
Altså, jeg har da gentagne gange hørt statsministeren netop anerkende, at det jo er et enormt problem, og man går også fra statsministerens side hårdt til værks over for f.eks. det, at der er mennesker i Danmark, der ikke anerkender, at det er de demokratiske love, der skal herske.
Jeppe Bruus (S), 2014-05-15:
Og for et par år siden, da der var en konflikt på Restaurant Vejlegården, hvor 3F kæmpede for løn- og arbejdsvilkår for kokke og tjenere, fremsatte Dansk Folkeparti et lovforslag om at indskrænke konfliktretten og forhindre fagforeningernes mulighed for at bekæmpe social dumping.
Jeppe Jakobsen (DF), 2016-05-26:
Vil ministeren så i det mindste ikke forholde sig til den her håndsrækning, som forslaget jo også er, den anerkendelse af, at når det handler om så stor en indsats og med så afgørende betydning for staten, må det naturligvis være et borgerligt ombud, at man bidrager til at løse den opgave – altså den håndsrækning til de tusindvis af mennesker, som hver evig eneste dag løser opgaver for staten?
Karsten Lauritzen (V), 2021-04-22:
Jeg mener – og det er Venstres holdning, og jeg tror, at der er en del andre partier, der vil dele den holdning – at det måske ikke er det klogeste sted at bruge skatteborgernes penge, altså til at få undersøgt nogle sager, hvor der alligevel er indtrådt forældelse.
Jan Trøjborg (S), 1999-01-21:
Offentligheden skal ligeledes have mulighed for at vurdere, om de private forskningsmidler medfører en form for skævvridning af forskningen til gunst for særlige områder med store økonomiske ressourcer og interesser og til ugunst for andre felter, hvor der er mindre tilbøjelighed til at investere fra privat side.
Ellen Trane Nørby (V), 2017-05-29:
Samtidig vil jeg egentlig også gerne tillade mig at minde forslagsstillerne fra SF om, at som en del af den daværende SRSF-regering var man sådan set med til at omlægge reglerne for offentlige tilskud til tandrensning, og SF er jo nok også derfor bekendt med, at man som regeringsparti er nødt til at prioritere de begrænsede midler, der er til rådighed.
Line Barfod (EL), 2011-03-15:
Jeg er med på, at man ikke vil have en fattigdomsgrænse, men her er vi altså ude i, at man vil tage endnu flere penge fra folk, der lever i dyb fattigdom i forvejen, og så er det bare, jeg skal høre: Er der nogen grænser for, hvor langt Venstre vil gå?
Ole Birk Olesen (LA), 2024-05-21:
Der er i Københavns Kommune, og det tror jeg også der vil være med det her borgerting, en alt for stor fokus på at foregive dialog, og det skaber mistillid, hvis man siger, at man agter at lytte, men man i virkeligheden har besluttet sig på forhånd, og at det derfor bare er en skueproces.
Ole Birk Olesen (LA), 2017-02-01:
Men hvis vi skal vide noget om det her, skal Glostrup kommune jo sige: Jamen vi har hvert år 200 mennesker, som kommer til os på grund af kontanthjælpsloftet og efterspørger at kunne flytte i en billigere bolig end den, de bor i, og derfor kan vi ikke klare os med de – ifølge hr. Kaare Dybvads hovedregning – 100, vi har til rådighed.
Charlotte Antonsen (V), 2002-12-03:
Ja, det haster, men det ændrer altså ikke ved, at hr. Thulesen Dahl løber fra de synspunkter og de tilkendegivelser, hr. Thulesen Dahl selv i egen person er kommet med for et par måneder siden, nemlig at det var i orden, at regeringen fik lov til at afvikle det danske formandskab, og så tog vi fat på sagen her, hvor vi alle sammen er enige om, at der er behov for ændringer.
Jakob Sølvhøj (EL), 2019-03-19:
Der har jo været en del debat om, hvor kurserne skal placeres, og jeg vil sige, at jeg sådan set godt kan se en betydelig fornuft i, at voksne, som skal ind og kvalificere sig til at tage en voksenerhvervsuddannelse, får mulighed for at kvalificere sig på de uddannelsesinstitutioner, hvor de efterfølgende skal tage deres erhvervsuddannelse.
Frank Jensen (S), 2000-02-08:
Det skal man passe på med at sige som justitsminister, for jeg beskylder jo ikke Venstre for at gøre den slags ting, men siger blot: Havde det her været så afgørende for Venstre, så havde Venstre nok ringet med alarmklokkerne noget tidligere og spurgt, om vi ikke kunne prøve at tale med dem, der står bag det her lovforslag, om at finde et nyt balancepunkt.
Margrethe Vestager (RV), 2001-05-22:
Fra 1997 til 1999 steg statstilskuddet med ca. 5 pct. og den gennemsnitlige forældrebetaling med ca. 7 pct., hvor den gennemsnitlige nettoudgift pr. elev i de kommunale ordninger steg med ca. 11 pct. og den gennemsnitlige årstakst med ca. 13 pct. Andelen af børn i de frie grundskolers børnehaveklasse til 3. klassetrin, der går i skolefritidsordning, ligger nu på over 70 pct., og deltagerantallet er steget med ca. 60 pct., siden der blev indført statstilskud i 1994.
Lisbeth Bech-Nielsen (SF), 2023-11-17:
Noget andet er også, at når det nu skal ligge i Konkurrence- og Forbrugerstyrelsen, er det ikke mange penge at bruge på at skulle have et helt nyt kæmpestort ansvarsområde, som man ikke er vant til at begå sig i, og derfor må vi følge det tæt.
Marcus Knuth (KF), 2021-11-09:
Så jeg vil høre, hvad man gør fra ministerens side for at signalere meget klart til amerikanerne, at man jo skal fastholde den politiske dialog, der er på det sikkerhedsmæssige og på det udenrigspolitiske område, gennem København, og at man ikke skal begynde at køre direkte gennem Nuuk eller det her projektmageri, hvor man stille og roligt køber sig til goodwill for måske at udnytte noget af den skepsis, der kan være over for rigsfællesskabet i Grønland.
Mikkel Dencker (DF), 2005-10-28:
At der er ensartede regler inden for EU’s område for visse handlinger i forbindelse med f.eks. fusioner på tværs af landegrænser inden for EU, at der er nogle fælles regler for, hvordan den slags ting foregår, og hvordan det rent skattemæssigt behandles, er ganske fornuftigt.
Thor Pedersen (V), 2006-04-20:
Det er 0,5 pct.s realvækst i det offentlige konsum, det er ikke noget nyt, det er ingen hemmelighed, og det er årsagen til, at vi har de succesrater, som vi har i Danmark med vækst i det offentlige konsum og en realvækst, samtidig med at vi har en galopperende positiv udvikling i økonomien, nedbringelse af gæld og meget lav ledighed.
Per Clausen (EL), 2005-04-05:
Det var faktisk derfor, jeg stillede et spørgsmål til hr. Christian H. Hansen; det skyldtes ikke, at jeg er blevet høreskadet, eller at den røde tråd slog mig ud, men kun, at jeg faktisk meget gerne ville have en gentagelse af de gode og fornuftige ting, som hr. Christian H. Hansen sagde om det, for det er jeg faktisk helt enig i.
Anders Samuelsen (LA), 2016-03-15:
Det er i hvert fald to ting, som vi også fra Liberal Alliances side gerne vil tage op i de drøftelser, som kommer, og som jeg også håber der vil blive taget positivt imod – også selv om de skurrer i ørerne, i forhold til hvordan vi normalt tænker om f.eks. statsborgerskab.
Poul Nyrup Rasmussen (S), 1997-11-19:
Jeg føler, at svaret til fru Ester Larsens principielle spørgsmål er, at så længe vi kan holde tingene adskilt, som hr. Torben Rechendorff var inde på, og holde statsstøtten adskilt fra indflydelsen fra den skrivende frie funktion, har argumenterne, som Medieudvalgets flertal har påpeget, meget på sig, og derfor har regeringen også fulgt det op i praksis, og derfor takker jeg for de konstruktive tilkendegivelser, der har været fra ordførerne. Og med hensyn til hr. Bent Hindrup Andersens ønske om at gå videre vil min indstilling nok være, at vi startede med det forslag, der ligger her på økonomisiden, så hvordan det fungerede og indhøstede de nødvendige erfaringer som grundlag for eventuelle nye overvejelser.
Pernille Skipper (EL), 2012-01-18:
Jeg vil over for tilhørere forklare, at det var en dom, som netop indebar, at en journalist ikke kunne dømmes for overtrædelse af racismeparagraffen, fordi journalisten alene havde stået som facilitator for, at andre, nemlig såkaldte grønjakker, var kommet med nogle meget racistiske bemærkninger.
Jacob Bjerregaard (S), 2012-04-17:
Noget af det, man kan gøre, er at gå ind og være meget mere forebyggende, mere præventiv, men man er også nødt til at sige til de her forældre, at hvis de vælger at tage deres barn – for det er jo deres barn, og det er trods alt dem, der har ansvaret for det her barn – og sende det ud af landet, væk fra Danmark, så er der de og de konsekvenser.
Frank Dahlgaard (UP), 2001-02-20:
Og jeg forstod det sådan, at pressen så har refereret forkert, når ministeren f.eks. var refereret for at have udtalt sig om, at det var censur, da Birkerød Bibliotek fandt ud af, at man ville sætte netfiltre på, sådan at børn, unge og andre ikke kunne gå ind og se på pornografi på skærmene på biblioteket, lige så lidt som de i øvrigt kan låne pornografiske blade på biblioteket, for det har man ikke.
Villy Søvndal (SF), 2003-06-03:
Jeg spørger så bare, når fru Pia Kjærsgaard er så stolt over at udøve indflydelse: Vil Dansk Folkeparti stå bag det her, der betyder brugerbetaling på handicapområdet, der betyder samling af de handicappede på store centrale institutioner, der betyder nedlæggelse af væresteder og andre steder for de handicappede?
Holger K. Nielsen (SF), 2005-04-28:
Årsagen til, at det er så uacceptabelt, som det er, er, at de mennesker, som sidder derovre, som har været udsat for tortur, som vi kunne se i fjernsynet forleden aften, er fanget i et folkeretligt juridisk hul, hvor de tilsyneladende hverken er det ene eller det andet.
Lars Barfoed (KF), 2014-10-22:
Henset til at public service handler om at være der, hvor markedet ikke er, er det så ikke mærkeligt, at Danmarks Radio satser på områder som sport og unge, hvor markedet for tv i høj grad er til stede, mens man sparer netop på et sted, hvor det kommercielle tv-marked aldrig nogensinde vil kunne løfte opgaven?
Henrik Høegh (V), 2012-02-28:
Men jeg vil samtidig undre mig lidt over, at ikke Husdyrreguleringsudvalgets anbefalinger er kommet med, særlig set i lyset af, at det var et enigt Husdyrreguleringsudvalg, som allerede sidste sommer kom med deres anbefalinger og netop sagde, at reguleringen skulle ligge i tråd med IE-direktivet.
Christian Juhl (EL), 2012-12-04:
Jeg er ikke sikker på, at krisen er afsluttet den 1. juli 2013, jeg har meget på fornemmelsen, at det er en krise, der varer længere end 6 eller 8 år, men måske regner Dansk Folkeparti med, at krisen er ovre næste sommer, og det ville jo være dejligt, og det tror jeg vi alle sammen ville være glade for.
Holger K. Nielsen (SF), 2004-06-03:
De mennesker, der troede på, at der ikke ville ske nogen forringelse af velfærden, har jo oplevet, hvordan priserne på tog- og busbilletter er steget under denne regering, fordi man har skåret ned i kommunernes og amternes økonomi, og fordi man ikke ønsker at prioritere den kollektive trafik.
Lea Wermelin (S), 2020-11-19:
Ordningen vil dels informere forbrugerne, så de kan undgå de produkter, dels være en fordel for de virksomheder, som bruger mange ressourcer på, at deres produkter selvfølgelig lever op til reglerne, dvs. hjælp til alle dem, der egentlig følger de regler, vi har besluttet, men også en pisk til de virksomheder, som ikke gør det.
Lene Espersen (KF), 2004-03-16:
Ifølge forarbejderne til loven kan der bl.a. dispenseres fra kravet i tilfælde, hvor offeret som følge af forbrydelsen har befundet sig i en choktilstand og som følge deraf ikke inden for det første døgn har rettet henvendelse til politiet eller andre, som kunne vejlede om kravet om politianmeldelse. Det er regeringens opfattelse, at de nuværende regler i offererstatningsloven, hvorefter der i specielle situationer er mulighed for at dispensere fra 24-timers-reglen om politianmeldelse, giver en tilstrækkelig beskyttelse af de voldtægtsofre, som på grund af overgrebets karakter ikke har været i stand til at anmelde overfaldet til politiet inden 24 timer.
Lene Espersen (KF), 2004-11-23:
Jeg vil gerne sige til fru Margot Torp, at jeg er fuldstændig enig i, at det er helt, helt afgørende, at vi ikke bare ser på problemet, når det ender i Danmark, men at vi prøver at samarbejde med de lande, som kvindehandelen starter fra, om at sikre kvinderne bedre vilkår.
Morten Østergaard (RV), 2015-04-29:
Og det kan være, at hr. Jacob Jensen mener, at han kan drive den offentlige sektor, så ingen opdager det, men jeg tror nu, at de 28.000 mennesker vil kunne gøre en forskel for de udsatte, for de syge og for de børn, der har fået en svær start på livet.
Søren Søndergaard (EL), 2003-10-10:
Og helt ærligt: Undrer det ikke hr. Henrik Dam Kristensen, at Berlusconi i Italien uden nogen problemer underskriver flotte erklæringer om at bekæmpe korruption og forsvare dommernes uafhængighed, og at den danske statsminister uden noget problemer underskriver erklæringer om at bekæmpe arbejdsløshed?
Per Clausen (EL), 2005-05-20:
Det er et spørgsmål om at sikre, at der stadig væk findes butikker også i de mindre samfund frem for at erstatte dem med store indkøbscentre, hvortil man som oftest kun kan komme med bil, hvilket altså fører til øget transport og dermed også miljømæssigt har nogle negative konsekvenser.
Karen J. Klint (S), 2017-03-23:
Den udvikling har stået på i mange år, og der har været mange initiativer til at gøre tingene på en ny måde, hvor såvel selve kirkelivet som det brede sogneliv i dag tilrettelægges både i respekt for det i grundloven, som binder kirken på den evangelisk-lutherske tro, og for det, som nutidens generationer har brug for i det nære sogneliv.
Hugo Sørensen (S), 1999-11-12:
For at undgå for store ændringer i beskatningen for de personer, som allerede ved lovforslagets fremsættelse var hjemmehørende i Belgien, foreslås det, at de kun skal betale dansk skat af den del af deres private danske pension, der overstiger 40.000 kr. Der indsættes regler i dobbeltbeskatningsoverenskomsten, der sikrer, at indkomst i forbindelse med efterforskning og udvinding af olie og gas kan beskattes i den stat, hvor det søges efter eller udvindes.
Karen Ellemann (V), 2014-03-13:
Den radikale leder havde dengang som nu ret i, at folkeskolen også handler om meget andet, bl.a. at folkeskolen har pligt til at inkludere alle elever og modvirke et stadig mere snævert normalbegreb og helt generelt sikre, at danske skoleelever lærer, at de har en grundlæggende medmenneskelig forpligtelse til også at kunne tolerere hinanden.
Aage Frandsen (SF), 1998-11-12:
Det er vel dér, vanskeligheden ligger, for domstolene kan selvfølgelig godt sige, hvis man bruger det som en sortering, at nu er det gået for vidt, og sige, at nu vil man ikke have flere kontrolbesøg, men det er så igen, om man vil, en usaglig begrundelse, og det er vel dér, man bringer domstolene i vanskeligheder.
Mogens Jensen (S), 2016-04-15:
Jeg synes trods alt, vil jeg sige til fru Pernille Bendixen, at når man ser på, hvad der er indhentet af børneattester – de mange, mange tusinde børneattester, der er indhentet – og du kan se, at ud af dem er 99,97 pct. positive, så tilsiger det, at det altså er en ordning, som fungerer.
Ole Hækkerup (S), 2000-04-05:
Når det kan garanteres, at kvaliteten lokalt er lige så stor som kvaliteten alle andre steder, hvor uddannelsen udbydes, har vi i virkeligheden givet de lokale uddannelsessteder det bedste kort på hånden netop sådan, at kortere videregående uddannelser også fremover kan udbydes regionalt.
Karina Adsbøl (DF), 2020-02-26:
Når ministeren har gennemgået sine talepapirer, som ministeren har fået med fra sit embedsværk i dag, ved ministeren jo godt, hvem der er kommet med de forslag på det her område, og hvem der har siddet og forhandlet de ting og de forbedringer, der er kommet igennem på det her område – det ved ministeren jo udmærket godt.
Jørgen Estrup (RV), 1999-03-03:
Ja, jeg har læst om det, hr. Albrechtsen nævner, og de muligheder der er dér, og jeg er helt sikker på, at andre vil interessere sig voldsomt meget for det, og jeg tror såmænd ikke, hr. Albrechtsen skal tro, at USA har lukket øjne og ører for de muligheder, der ligger i det.
Christian Rabjerg Madsen (S), 2020-12-22:
Der er opgaver, som kræver konsulenter, it-systemer og andet, men vi vil altså bruge færre penge på konsulenter, sådan at vi i højere grad kan prioritere og investere i velfærd og uddannelse – noget af det, som sikrer, at de virksomheder, som jeg ved hr. Rasmus Jarlov brænder for at forbedre vilkårene for, har adgang til en god infrastruktur, til et digitaliseret samfund og til gode uddannelser for deres medarbejdere, sådan at vi har råd til de prioriteringer.
Høgni Hoydal (T), 2004-06-03:
Det er selvfølgelig en enorm udfordring for Europa, og det rejser på en langt fredeligere vis, end vi har set i den globale udvikling, debatten om, hvilke institutioner og demokratiske strukturer der skal træffe afgørelser for de europæiske folk fremefter. Danmark og det danske folk vil efter al sandsynlighed gå til folkeafstemning om en ny EU-forfatning inden for et års tid og også til en folkeafstemning, der skal afskaffe de fire forbehold på udenrigs-, forsvars-, valuta- og retspolitikområdet.
Peter Christensen (V), 2011-06-21:
Jeg vil dog lige minde Folketinget om, at det normale i forhold til EU-samarbejdet er, at Folketinget vedtager de love og giver de bevillinger, man ønsker, og så sker det en gang imellem, at Kommissionen er uenig i de beslutninger, Folketinget har truffet, og så rejser Kommissionen en sag.
Sonja Mikkelsen (S), 2000-03-28:
Først til fru Jette Gottliebs bekymring, hvor jeg kan svare, at det vil være sådan, at Lægemiddelstyrelsen til hver en tid i konkrete situationer kan kræve dokumentation for, at de rabatter, der gives, faktisk er begrundet i, at man har opnået omkostningsreduktioner i distributionsleddet fra industri til grossist til apotek.